Document ID: 32013R0396

IZVEDBENA UREDBA KOMISIJE (EU) št. 396/2013
z dne 30. aprila 2013
o spremembi Uredbe (EU) št. 1014/2010 glede nekaterih zahtev za spremljanje emisij CO2 iz novih osebnih avtomobilov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti prvega pododstavka člena 8(9) Uredbe,
ob upoštevanju naslednjega:
(1)
Na podlagi izkušenj s spremljanjem emisij CO2 iz novih osebnih avtomobilov v letih 2010 in 2011 je bila Priloga II k Uredbi (ES) št. 443/2009 spremenjena, da se poenostavi zbiranje ustreznih podatkov in proizvajalcem omogoči učinkovito preverjanje navedenih podatkov.
(2)
Za zagotovitev skladnega pristopa pri spremljanju emisij CO2 je primerno uskladiti Uredbo Komisije (EU) št. 1014/2010 z dne 10. novembra 2010 o spremljanju in nadzorovanju ter posredovanju podatkov o registraciji novih osebnih avtomobilov v skladu z Uredbo (ES) št. 443/2009 Evropskega parlamenta in Sveta (2) s spremembami Priloge II k Uredbi (ES) št. 443/2009.
(3)
Uredbo (EU) št. 1014/2010 bi bilo zato treba ustrezno spremeniti.
(4)
Ukrepi iz te uredbe so v skladu z mnenjem Odbora za podnebne spremembe -
SPREJELA NASLEDNJO UREDBO:
Člen 1
Uredba (EU) št. 1014/2010 se spremeni:
1.
V členu 3 se odstavek 7 nadomesti z naslednjim:
„7. Če je vozilo opremljeno z različno širokimi koloteki, države članice v podrobnih podatkih o spremljanju navedejo največjo širino osi v okviru kazalnika ‚kolotek krmiljene osi‘ ali ‚kolotek druge osi‘.“
2.
člen 5 se nadomesti z naslednjim:
„Člen 5
Priprava podatkov v državah članicah
Države članice pri dopolnjevanju podrobnih podatkov o spremljanju vključijo:
(a)
za vsako vozilo s specifičnimi emisijami CO2 manj kot 50 g CO2/km število registriranih vozil, ne da bi se uporabili količniki množenja iz člena 5 Uredbe (ES) št. 443/2009;
(b)
za vsako vozilo, načrtovano za pogon na gorivo z etanolom (E85), specifične emisije CO2, ne da bi se uporabilo 5-odstotno zmanjšanje emisij CO2, ki se odobri za takšna vozila v skladu s členom 6 Uredbe (ES) št. 443/2009;
(c)
za vsako vozilo, opremljeno z inovativnimi tehnologijami, specifične emisije CO2, ne da bi se upoštevalo zmanjšanje emisij CO2 zaradi inovativnih tehnologij, odobreno v skladu s členom 12 Uredbe (ES) št. 443/2009.
Sporočeni podrobni podatki o spremljanju so tako natančni, kot je določeno v preglednici Priloge II k tej uredbi.“
3.
člen 7 se nadomesti z naslednjim:
„Člen 7
Vozila, ki niso vključena v ES-homologacijo
1. Če za osebne avtomobile velja nacionalna homologacija za majhne serije v skladu s členom 23 Direktive 2007/46/ES ali če veljajo posamične odobritve v skladu s členom 24 navedene direktive, države članice sporočijo Komisiji ustrezno število teh avtomobilov, registriranih na njihovem ozemlju, kot je določeno v prvi preglednici v delu C Priloge II k Uredbi (ES) št. 443/2009.
2. Države članice lahko izpolnijo podrobne podatke o spremljanju za vozila iz odstavka 1 in v tem primeru uporabijo eno od naslednjih poimenovanj namesto imena proizvajalca:
(a)
‚AA-IVA‘ za poročanje o tipih vozil, ki so bila posamično odobrena, ali
(b)
‚AA-NSS‘ za poročanje o tipih vozil, za katera se je podelila nacionalna homologacija za majhne serije.“
4.
prilogi I in II k Uredbi (EU) št. 1014/2010 se nadomestita z besedilom iz Priloge k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. aprila 2013

Labels: 12
7
8
20